Návrh

ZÁKON
z................ 2011,

ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z., zákona č. 351/2005 Z. z., zákona č. 538/2005 Z. z., zákona č. 282/2006 Z. z., zákona č. 527/2006 Z. z., zákona č. 673/2006 Z. z., uznesenia Ústavného súdu Slovenskej republiky č. 18/2007 Z. z., zákona č. 272/2007 Z. z., zákona č. 330/2007 Z. z., zákona č. 464/2007 Z. z., zákona č. 653/2007 Z. z., uznesenia Ústavného súdu Slovenskej republiky č. 206/2008 Z. z., zákona č. 284/2008 Z. z., zákona č. 447/2008 Z. z., zákona č. 461/2008 Z. z., zákona č. 560/2008 Z. z., zákona č. 192/2009 Z. z., zákona č.  214/2009 Z. z., zákona č. 8/2010 Z. z., zákona č 133/2010 Z. z., zákona č. 34 /2011 Z. z. a zákona č. ............/2011 Z. z. sa mení  a dopĺňa takto:

1. V § 5 ods. 2 sa za slová „(ďalej len „poskytovateľ záchrannej zdravotnej služby“),“ vkladajú slová „na poskytovateľov, ktorí prevádzkujú ambulancie dopravnej zdravotnej služby (ďalej len „poskytovateľ dopravnej zdravotnej služby“)“.

2. Doterajší text § 6a sa označuje ako odsek 1 a dopĺňa sa odsekom 2, ktorý znie:
„(2) Verejnú sieť poskytovateľov dopravnej zdravotnej služby tvoria poskytovatelia dopravnej zdravotnej služby, ktorí vykonávajú naliehavú prepravu podľa osobitného predpisu.11a)“.
Poznámka pod čiarou k odkazu 11a znie:
„11a) § 2 ods. 28 zákona č. 576/2004 Z. z. v znení neskorších predpisov.“.

3. V § 7 ods. 3 písm. a) body 3 a 4 znejú:
„3. ambulantnej pohotovostnej služby
3a. pre dospelých,
3b. pre deti a dorast,
3c. špecializovanej zubno-lekárskej,
4.  záchrannej zdravotnej služby,
4a. rýchlej lekárskej pomoci,
4b. rýchlej lekárskej pomoci v stretávacom režime,
4c. rýchlej zdravotnej pomoci,
4d. rýchlej lekárskej pomoci s vybavením mobilnej intenzívnej jednotky a vybavením na transport inkubátora,
4e. vrtuľníkovej s vybavením na transport inkubátora,“.

4. V § 7 ods. 3 sa písmeno a) dopĺňa bodom 5, ktorý znie:
„5. dopravnej zdravotnej služby,“.

5. V § 7 sa vypúšťajú odseky 8 až 11.  
Doterajšie odseky 12 a 13 sa označujú ako odseky 8 a 9.
Poznámka pod čiarou k odkazu 12a sa vypúšťa. 

6. V § 7 ods. 8 sa na konci pripája táto veta:
„Iné osoby nesmú vo svojom názve alebo obchodnom mene používať slová „univerzitná nemocnica“.“.

7. V § 7 odsek 9 znie:
„(9) Ak držiteľ povolenia na prevádzkovanie všeobecnej nemocnice uzatvoril zmluvu o praktickej výučbe podľa osobitného predpisu12b) s vysokou školou,12d) ktorej sídlo alebo sídlo fakulty sa nachádza v mieste sídla nemocnice, nemocnica sa označuje ako fakultná nemocnica. Fakultná nemocnica uskutočňuje praktickú výučbu vo vysokoškolských študijných odboroch okrem zdravotníckeho povolania lekár a praktickú výučbu v špecializačných odboroch a certifikovaných pracovných činnostiach vo všetkých zdravotníckych povolaniach. Iné osoby nesmú vo svojom názve alebo obchodnom mene používať slová „fakultná nemocnica“.“.

8. § 7 sa dopĺňa odsekom 10, ktorý znie:
„(10) Sídla staníc dopravnej zdravotnej služby, podrobnosti o označovaní ambulancie dopravnej zdravotnej služby, stanice dopravnej zdravotnej služby a ochranných odevov výjazdovej skupiny dopravnej zdravotnej služby,  minimálne požiadavky na priestorové vybavenie, materiálno-technické vybavenie a personálne vybavenie stanice záchrannej zdravotnej služby a ambulancie záchrannej zdravotnej služby a vzor záznamu o poskytnutí zdravotnej starostlivosti podľa § 79b ods. 2 ustanoví všeobecne záväzný právny predpis, ktorý vydá ministerstvo zdravotníctva.“. 

9. Za § 7a sa vkladá § 7b, ktorý vrátane nadpisu znie:

„7b
Medicínske centrum

„(1) Súčasťou zariadenia ústavnej zdravotnej starostlivosti môže byť medicínske centrum. Medicínske centrum je špecializované pracovisko určené na centralizované poskytovanie
a) zdravotnej starostlivosti pri zriedkavých chorobách alebo patologických stavoch, ktoré sa na území Slovenskej republiky vyskytujú s prevalenciou nižšou ako 100 na 100 000 osôb za rok alebo 
b) špecializovaných zdravotných výkonov, ktoré sa v Slovenskej republike vykonávajú v počte do 100 zdravotných výkonov na 100 000 osôb za rok. 

(2) V medicínskom centre musí byť určený zodpovedný vedúci pracovník a jeho zástupca, ktorí sú odborne spôsobilí na výkon špecializovaných pracovných činností v špecializačnom odbore, na ktoré je medicínske centrum zamerané a majú v ňom 10 ročnú odbornú prax; vedúceho pracovníka a jeho zástupcu určí držiteľ povolenia na prevádzkovanie zariadenia ústavnej zdravotnej starostlivosti, v ktorom sa nachádza špecializované pracovisko podľa odseku 1.

(3) Zriadenie medicínskeho centra v zariadení ústavnej zdravotnej starostlivosti schvaľuje ministerstvo zdravotníctva na základe žiadosti držiteľa povolenia na prevádzkovanie zariadenia ústavnej zdravotnej starostlivosti (ďalej len „žiadateľa o schválenie zriadenia medicínskeho centra“), ktorá obsahuje
a) názov alebo obchodné meno a sídlo žiadateľa o schválenie zriadenia medicínskeho centra,
b) zameranie medicínskeho centra podľa odseku 1,
c) miesto prevádzkovania medicínskeho centra,
d) meno a priezvisko zodpovedného vedúceho pracovníka a jeho zástupcu s kópiou dokladu o odbornej spôsobilosti na výkon špecializovaných pracovných činností a s dokladom o 10 ročnej odbornej praxi podľa odseku 2, 
e) zoznam chorôb podľa medzinárodnej klasifikácie chorôb12g) alebo zoznam špecializovaných zdravotných výkonov, na ktoré je medicínske centrum zamerané, 
f) počet osôb s chorobami podľa písmena e) dispenzarizovaných podľa osobitného predpisu12h) alebo počet špecializovaných zdravotných výkonov podľa písmena e) vykonaných u žiadateľa o schválenie zriadenia medicínskeho centra za posledný kalendárny rok,
g) zoznam zdravotníckych pracovníkov medicínskeho centra s uvedením ich odbornej spôsobilosti,
h) popis priestorového zabezpečenia medicínskeho centra,
i) popis špeciálneho prístrojového a iného materiálneho vybavenia medicínskeho centra.

(4) Ministerstvo zdravotníctva rozhodne o žiadosti o schválenie zriadenia medicínskeho centra do troch mesiacov od jej doručenia. 

(5) Ministerstvo zdravotníctva schváli zriadenie medicínskeho centra na neurčitú dobu, ak sú splnené kritériá podľa odseku 1 a v medicínskom centre je určený zodpovedný vedúci pracovník a jeho zástupca podľa odseku 2.

(6) Ak nie sú splnené podmienky podľa odseku 5, ministerstvo zdravotníctva žiadosť o schválenie zriadenia medicínskeho centra zamietne.

(7) Ministerstvo zdravotníctva zruší rozhodnutie o schválení zriadenia medicínskeho centra, ak medicínske centrum prestane spĺňať podmienky podľa odseku 5.

(8) Iné osoby ako držitelia právoplatného rozhodnutia o schválení zriadenia medicínskeho centra nesmú vo svojom názve alebo obchodnom mene používať slová „medicínske centrum“, ani týmito slovami označovať svoju súčasť. 

(9) Výrok právoplatného rozhodnutia o schválení zriadenia medicínskeho centra a výrok právoplatného rozhodnutia o zrušení medicínskeho centra uverejňuje ministerstvo zdravotníctva na svojom webovom sídle najneskôr do troch mesiacov od právoplatnosti rozhodnutia.“.

Poznámky pod čiarou k odkazom 12g a 12h znejú:
„12g) § 3 ods. 1 zákona č. 576/2004 Z. z. v znení neskorších predpisov.
12h) § 6 ods. 1 písm. i) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov.“.

10. V § 10 ods. 3 sa slová „lekárskej služby prvej pomoci“ nahrádzajú slovami „ambulantnej pohotovostnej služby“. 

11. V § 11 ods. 1 písmeno a) znie:
„a) ambulancie záchrannej zdravotnej služby14)
1. rýchlej lekárskej pomoci,
2. rýchlej lekárskej pomoci v stretávacom režime,
3. rýchlej zdravotnej pomoci,
    4. rýchlej lekárskej pomoci s vybavením mobilnej intenzívnej jednotky a vybavením na transport inkubátora,
5. vrtuľníkovej s vybavením na transport inkubátora,“.

12. V § 11 ods. 1 sa za písmeno a) vkladá nové písmeno b), ktoré znie:
„b) ambulancie dopravnej zdravotnej služby,“.
Doterajšie písmená b) až f) sa označujú ako písmená c) až g).

13. V § 12 ods. 4 uvádzacej vete sa za slová „[§ 11 ods. 1 písm. a)]“ vkladajú slová „alebo ambulancie dopravnej zdravotnej služby [§ 11 ods. 1 písm. b)]“.

14. V § 12 ods. 4 písmeno a) znie: 
„a) je materiálne alebo finančne zabezpečená na prevádzkovanie ambulancie záchrannej zdravotnej služby, ak ide o vydanie povolenia na prevádzkovanie ambulancie záchrannej zdravotnej služby a je materiálne zabezpečená na prevádzkovanie ambulancie dopravnej zdravotnej služby, ak ide o vydanie povolenia na prevádzkovanie ambulancie dopravnej zdravotnej služby,“. 

15.  V § 12 ods. 4 písm. b) sa na konci pripájajú tieto slová: „ak ide o vydanie povolenia na prevádzkovanie ambulancie záchrannej zdravotnej služby a elektronickú aukciu (§ 14a), ak ide o vydanie povolenia na prevádzkovanie ambulancie dopravnej zdravotnej služby“.

16. V § 12 ods. 8 sa za slová „[§ 11 ods. 1 písm. a)]“ vkladajú slová „alebo  povolenia na prevádzkovanie ambulancie dopravnej zdravotnej služby [§ 11 ods. 1 písm. b)]“.

17. V § 12 ods. 11 v druhej vete sa za slovo „služby“ vkladajú slová „a ambulancie dopravnej zdravotnej služby“.

18. V § 13 sa odsek 2 dopĺňa písmenom f), ktoré znie:
„f) sídlo stanice dopravnej zdravotnej služby (§ 7 ods. 10) a elektronickú adresu, ak ide o žiadateľa o povolenie na prevádzkovanie ambulancie dopravnej zdravotnej služby.“.

19. V § 13 sa odsek 4 dopĺňa písmenom g), ktoré  znie:
„g) sídlo stanice dopravnej zdravotnej služby (§ 7 ods. 10) a elektronickú adresu, ak ide o žiadateľa o povolenie na prevádzkovanie ambulancie dopravnej zdravotnej služby.“.

20. V § 13 ods. 6 sa na konci pripája táto veta: 
„Miestom prevádzkovania zdravotníckeho zariadenia [odsek 2 písm. d) a odsek 4 písm. e)] žiadateľa o povolenie na prevádzkovanie ambulancie dopravnej zdravotnej služby [§ 11 ods. 1 písm. b)] sa rozumie územie Slovenskej republiky.“. 

21. V § 13 ods. 7 sa na konci pripájajú tieto slová: „a na prevádzkovanie ambulancie dopravnej zdravotnej služby [§ 11 ods. 1 písm. b)]“.

22. V § 13 ods. 8 písm. c) sa slová „v peňažnom ústave Slovenskej republiky“ nahrádzajú slovami „v banke alebo pobočke zahraničnej banky“.

23. V § 13 ods. 8 písm. d) sa na konci pripájajú tieto slová: „s vybavením na transport inkubátora.“.

 24. V § 13 sa za odsek 8 vkladá nový odsek 9, ktorý znie:
„(9) K žiadosti o vydanie povolenia na prevádzkovanie ambulancie dopravnej zdravotnej služby žiadateľ o povolenie priloží aj 
a) doklad o vlastníctve ambulancie dopravnej zdravotnej služby alebo zmluvu o nájme, podľa ktorej sa prenájom končí prevodom ambulancie dopravnej zdravotnej služby do vlastníctva žiadateľa o povolenie,
b) doklady preukazujúce technický stav ambulancie dopravnej zdravotnej služby podľa písmena a),
c) čestné vyhlásenie o druhu zdravotníckeho zariadenia prevádzkovaného pred podaním žiadosti o vydanie povolenia podľa tohto odseku a o dĺžke doby jeho prevádzkovania spolu s úradne osvedčenou kópiou povolenia na prevádzkovanie tohto zdravotníckeho zariadenia, ak ide o žiadateľa, ktorý do doby podania žiadosti o vydanie povolenia podľa tohto odseku prevádzkoval zdravotnícke zariadenie alebo čestné vyhlásenie o neprevádzkovaní zdravotníckeho zariadenia do doby podania žiadosti o vydanie povolenia podľa tohto odseku, ak ide o žiadateľa, ktorý do doby podania žiadosti o vydanie povolenia podľa tohto odseku neprevádzkoval zdravotnícke zariadenie, 
d) 1. písomnú správu 
1.1. ministerstva zdravotníctva nie staršiu ako tri mesiace o správnych deliktoch podľa tohto zákona, ktorých  sa žiadateľ o povolenie dopustil za obdobie posledných 36 mesiacov predchádzajúcich vydaniu tejto písomnej správy a o sankciách uložených žiadateľovi o povolenie za tieto správne delikty podľa tohto zákona, alebo o skutočnosti, že žiadateľ o povolenie sa za obdobie posledných 36 mesiacov predchádzajúcich vydaniu tejto písomnej správy nedopustil správnych deliktov podľa tohto zákona, ak ide o žiadateľa, ktorý v období posledných 39 mesiacov predchádzajúcich podaniu žiadosti o vydanie povolenia prevádzkoval zdravotnícke zariadenie podľa § 11 ods. 1, alebo 
1.2. samosprávneho kraja nie staršiu ako tri mesiace o správnych deliktoch podľa tohto zákona, ktorých  sa žiadateľ o povolenie dopustil za obdobie posledných 36 mesiacov predchádzajúcich vydaniu tejto písomnej správy a o sankciách uložených žiadateľovi o povolenie za tieto správne delikty podľa tohto zákona, alebo o skutočnosti, že žiadateľ o povolenie sa za obdobie posledných 36 mesiacov predchádzajúcich vydaniu tejto písomnej správy nedopustil správnych deliktov podľa tohto zákona,  ak ide o žiadateľa, ktorý v období posledných 39 mesiacov predchádzajúcich podaniu žiadosti o vydanie povolenia prevádzkoval zdravotnícke zariadenie podľa § 11 ods. 2, a
1.3. Úradu pre dohľad nad zdravotnou starostlivosťou22) (ďalej len „úrad pre dohľad“) nie staršiu ako tri mesiace o správnych deliktoch podľa osobitného predpisu,17a), ktorých  sa žiadateľ o povolenie dopustil za obdobie posledných 36 mesiacov predchádzajúcich vydaniu tejto písomnej správy a o sankciách uložených žiadateľovi o povolenie za tieto správne delikty podľa osobitného predpisu,17a) alebo o skutočnosti, že žiadateľ o povolenie sa za obdobie posledných 36 mesiacov predchádzajúcich vydaniu tejto písomnej správy nedopustil správnych deliktov podľa osobitného predpisu,17a) ak ide o žiadateľa, ktorý v období posledných 39 mesiacov predchádzajúcich podaniu žiadosti o vydanie povolenia prevádzkoval zdravotnícke zariadenie,
e) čestné vyhlásenie o dĺžke doby vykonávania dopravy podľa osobitného predpisu,17aa)
f) vyplnený dotazník na účel vyhodnotenia kritérií hodnotenia podľa § 14a ods. 23,
g) čestné vyhlásenie o pravdivosti údajov preukazovaných dokladmi podľa písmen 
a) až e) a údajov uvedených v dotazníku podľa písmena f).“.

Poznámky pod čiarou k odkazom 17a a 17aa znejú: 
„17a) Zákon č. 581/2004 Z. z. v znení neskorších predpisov.
17aa) § 13 písm. e) a § 14 zákona č. 576/2004 Z. z. v znení neskorších predpisov.“.

Doterajší odsek 9 sa označuje ako odsek 10.

25. Nadpis § 14 znie: „Výberové konanie na vydanie povolenia na prevádzkovanie ambulancie záchrannej zdravotnej služby“.

26. V § 14 ods. 4 druhej vete sa za slovo „služby“ dopĺňajú slová „s vybavením na transport inkubátora“.

27. V § 14 ods. 9 písm. c) sa slová „v peňažnom ústave Slovenskej republiky“ nahrádzajú slovami „v banke alebo pobočke zahraničnej banky“.

28. Za § 14 sa vkladá § 14a, ktorý vrátane nadpisu znie:

„14a
Elektronická aukcia na vydanie povolenia na prevádzkovanie 
ambulancie dopravnej zdravotnej služby

(1) Elektronickú aukciu na vydanie povolenia na prevádzkovanie ambulancie dopravnej zdravotnej služby [§ 11 ods. 1 písm. b)] (ďalej len „elektronická aukcia“) uskutočňuje ministerstvo zdravotníctva. Elektronická aukcia na účely tohto zákona je opakujúci sa proces, v ktorom sa využíva elektronické zariadenie na automatizované vyhodnotenie kritérií hodnotenia vhodnosti účastníkov elektronickej aukcie na prevádzkovanie ambulancie dopravnej zdravotnej služby (ďalej len „kritériá hodnotenia“)  podľa odseku 2. Účelom elektronickej aukcie je zostaviť automatizovaným vyhodnotením kritérií hodnotenia podľa odseku 2 poradie účastníkov elektronickej aukcie od najvhodnejšieho po najnevhodnejšieho na účel prevádzkovania ambulancie dopravnej zdravotnej služby. Spôsob uskutočnenia elektronickej aukcie musí byť objektívny, transparentný a nediskriminačný. Ministerstvo zdravotníctva nesmie uskutočniť elektronickú aukciu spôsobom, ktorý by bránil čestnej hospodárskej súťaži. Na účel určenia sídla stanice dopravnej zdravotnej služby žiadateľovi o vydanie povolenia na prevádzkovanie ambulancie dopravnej zdravotnej služby sa uskutoční elektronická aukcia pre každé sídlo stanice dopravnej zdravotnej služby osobitne a v inom čase. 

2) Kritériami hodnotenia sú
a) cenová ponuka účastníkov elektronickej aukcie predložená v súlade s odsekmi 4 a  23 počas trvania elektronickej aukcie na výšku mesačnej platby uhrádzanej z verejného zdravotného poistenia poskytovateľovi dopravnej zdravotnej služby na jednu ambulanciu dopravnej zdravotnej služby (ďalej len „cenová ponuka“), 
b) tieto skutočnosti vyplývajúce z dokladov priložených žiadateľom o  povolenie na prevádzkovanie ambulancie dopravnej zdravotnej služby podľa § 13 ods. 9 písm. b) až e):
1. technický stav ambulancie dopravnej zdravotnej služby podľa § 13 ods. 9 písm. a),
2. druh zdravotníckeho zariadenia prevádzkovaného pred podaním žiadosti o vydanie povolenia na prevádzkovanie ambulancie dopravnej zdravotnej služby a dĺžka doby jeho prevádzkovania,
3. správne delikty, ktorých sa dopustil žiadateľ o povolenie na prevádzkovanie ambulancie dopravnej zdravotnej služby a sankcie uložené za tieto správne delikty podľa § 13 ods. 9 písm. d),
4. dĺžka doby vykonávania dopravy podľa osobitného predpisu.17c)

(3) Elektronická aukcia musí byť uskutočnená za podmienok a spôsobom podľa § 23. Uskutočnenie elektronickej aukcie je úspešné, ak bola v čase jej trvania na základe výzvy na účasť v elektronickej aukcii prijatá aspoň jedna cenová ponuka predložená účastníkom elektronickej aukcie v súlade s odsekom 4. Účastník elektronickej aukcie, ktorý predložil cenovú ponuku podľa druhej vety a bezodkladne po ukončení elektronickej aukcie na základe automatizovaného vyhodnotenia všetkých kritérií hodnotenia podľa odseku 2  dosiahol najvyšší počet bodov spomedzi všetkých účastníkov elektronickej aukcie, je na účel prevádzkovania ambulancie dopravnej zdravotnej služby najvhodnejší a je úspešným účastníkom elektronickej aukcie. Úspešný účastník elektronickej aukcie môže na základe vyhodnotenia všetkých kritérií hodnotenia podľa odseku 2 dosiahnuť najviac 100 bodov, z toho na základe vyhodnotenia cenovej ponuky podľa odseku 2  písm. a) najviac 70 bodov a na základe vyhodnotenia všetkých kritérií hodnotenia podľa odseku 2  písm. b) najviac 30 bodov. Počet bodov, ktorý žiadateľ o vydanie povolenia na prevádzkovanie ambulancie dopravnej zdravotnej služby dosiahol na základe vyhodnotenia kritérií hodnotenia podľa odseku 2  písm. b) a podľa odsekov 7 a  23, sa počas uskutočnenia elektronickej aukcie nesmie meniť.

(4) Cenová ponuka nesmie prekročiť východiskovú cenu elektronickej aukcie, ktorou je cena ustanovená ministerstvom zdravotníctva podľa osobitného predpisu,17d) ani dorovnať ponuku účastníka elektronickej aukcie aktuálne umiestneného na základe vyhodnotenia všetkých kritérií hodnotenia podľa odseku 2 na prvom mieste. Podmienky a spôsob predkladania cenových ponúk účastníkov elektronickej aukcie musia byť v súlade s ustanoveniami odseku 23. Maximálna hodnote a minimálna hodnota, o ktorú môže účastník elektronickej aukcie jednorazovo zmeniť cenovú ponuku tak, aby bola prijatá, a spôsob určenia týchto hodnôt musia byť v súlade s ustanoveniami odseku 23.

(5) Ak cenová ponuka nespĺňa požiadavky podľa odseku 4, nesmie byť v elektronickej aukcii prijatá. Cenová ponuka musí byť v súlade s osobitným predpisom.17e) 

(6) Pred uskutočnením elektronickej aukcie ministerstvo zdravotníctva vyhlási lehotu na podanie žiadostí o vydanie povolenia na prevádzkovanie ambulancie dopravnej zdravotnej služby, ktorá nesmie byť kratšia ako dva mesiace. Lehotu na podanie žiadostí o vydanie povolenia na prevádzkovanie ambulancie dopravnej zdravotnej služby vyhlási ministerstvo zdravotníctva v lehote podľa odseku 15, § 15a ods. 2 a § 102j ods. 7  a v kalendárnom mesiaci predchádzajúcom kalendárnemu mesiacu, v ktorom začína plynúť posledných 150 dní platnosti povolenia na prevádzkovanie ambulancie dopravnej zdravotnej služby [§ 11 ods. 1 písm. b)]; za podmienok ustanovených v § 15 ministerstvo zdravotníctva lehotu na podanie žiadostí o vydanie povolenia na prevádzkovanie ambulancie dopravnej zdravotnej služby nevyhlási.  Lehotu na podanie žiadostí o vydanie povolenia na prevádzkovanie ambulancie dopravnej zdravotnej služby vyhlasuje ministerstvo zdravotníctva jej  uverejnením najmenej v jednom denníku s celoštátnou pôsobnosťou a na svojom webovom sídle. 

(7) Komisia podľa odseku 17 vyhodnotí žiadosti o vydanie povolenia na prevádzkovanie ambulancie dopravnej zdravotnej služby z hľadiska spĺňania podmienok ustanovených v odseku 9 písm. a) až d). Ak žiadateľ o povolenie k žiadosti o vydanie povolenia na prevádzkovanie ambulancie dopravnej zdravotnej služby nepriloží doklady podľa § 13 ods. 9, ministerstvo zdravotníctva konanie preruší a vyzve ho, aby tento nedostatok podania v lehote určenej v rozhodnutí o prerušení konania odstránil. Komisia priradí k jednotlivým kritériám hodnotenia podľa odseku 2 písm. b) žiadateľov o povolenie na prevádzkovanie ambulancie dopravnej zdravotnej služby spĺňajúcich požiadavky podľa odseku 9 písm. a) až d) príslušný počet bodov podľa odseku 23, ktorý v súhrne nesmie presiahnuť maximálny počet bodov ustanovený pre najlepšie možné ohodnotenie všetkých kritérií hodnotenia podľa odseku 2 písm. b) spoločne. O vyhodnotení žiadosti o vydanie povolenia na prevádzkovanie ambulancie dopravnej zdravotnej služby vyhotoví komisia zápisnicu, ktorú potvrdia svojím podpisom všetci členovia komisie; ak niektorý z členov komisie odmietne zápisnicu podpísať, táto skutočnosť sa uvedie v zápisnici spolu s dôvodom odmietnutia jej podpísania. Zápisnica obsahuje najmä údaj o dátume a čase vyhodnotenia žiadosti o vydanie povolenia na prevádzkovanie ambulancie dopravnej zdravotnej služby; údaj o splnení alebo nesplnení podmienok podľa odseku 9 písm. a) až d); údaj o počte bodov priradených podľa odseku 23 ku kritériám hodnotenia podľa odseku 2 písm. b), ak žiadateľ o povolenie na prevádzkovanie ambulancie dopravnej zdravotnej služby splnil podmienky podľa odseku 9 písm. a) až d) a tieto údaje o žiadateľovi o  povolenie na prevádzkovanie ambulancie dopravnej zdravotnej služby:  meno a priezvisko, dátum narodenia, údaj o štátnom občianstve, miesto trvalého pobytu; ak je miesto trvalého pobytu mimo územia Slovenskej republiky, aj miesto prechodného pobytu na území Slovenskej republiky, druh zdravotníckeho zariadenia, miesto prevádzkovania zdravotníckeho zariadenia, sídlo stanice dopravnej zdravotnej služby a  elektronickú adresu, ak ide o fyzickú osobu a obchodné meno alebo názov, sídlo, právnu formu, identifikačné číslo, ak už bolo pridelené; meno, priezvisko a miesto trvalého pobytu osoby alebo osôb, ktoré sú štatutárnym orgánom; meno, priezvisko, dátum narodenia a údaj o štátnom občianstve odborného zástupcu; miesto trvalého pobytu odborného zástupcu; ak je miesto trvalého pobytu mimo územia Slovenskej republiky, aj miesto prechodného pobytu na území Slovenskej republiky; druh zdravotníckeho zariadenia; miesto prevádzkovania zdravotníckeho zariadenia, sídlo stanice dopravnej zdravotnej služby a elektronickú adresu, ak ide o právnickú osobu.

 (8) Ak ministerstvo zdravotníctva zistí, že žiadateľ o povolenie na prevádzkovanie ambulancie dopravnej zdravotnej služby nespĺňa niektorú z podmienok podľa odseku 9 písm. a) až d), zamietne jeho žiadosť o vydanie povolenia na prevádzkovanie ambulancie dopravnej zdravotnej služby; elektronická aukcia sa môže uskutočniť najskôr po nadobudnutí právoplatnosti posledného rozhodnutia o zamietnutí žiadosti o vydanie povolenia na prevádzkovanie ambulancie dopravnej zdravotnej služby vydaného z dôvodu nesplnenia niektorej z podmienok podľa odseku 9 písm. a) až d).

(9) Účastníkmi elektronickej aukcie sú žiadatelia o povolenie na prevádzkovanie ambulancie dopravnej zdravotnej služby, ktorí 
a) podali žiadosť o vydanie povolenia v lehote vyhlásenej ministerstvom zdravotníctva podľa odseku 6, 
b) odstránili nedostatky podania v lehote podľa odseku 7, ak nepriložili doklady podľa § 13 ods. 9,
c) v žiadosti o vydanie povolenia neuviedli nepravdivé údaje alebo k nej nepriložili neplatné listiny, 
d) spĺňajú ustanovené podmienky [§ 12 ods. 2 písm. a), ak je žiadateľom o povolenie fyzická osoba alebo § 12 ods. 3 písm. a), ak je žiadateľom o povolenie právnická osoba, § 12  ods. 4 písm. a) a § 12 ods. 5] a 
e) predložia cenovú ponuku podľa odseku 4.

(10) Elektronická aukcia sa musí uskutočniť v lehote 90 dní bezprostredne nasledujúcich po uplynutí lehoty na podanie žiadostí o vydanie povolenia na prevádzkovanie ambulancie dopravnej zdravotnej služby podľa odseku 6. Ministerstvo zdravotníctva najmenej 14 dní pred začatím elektronickej aukcie zašle v tlačenej forme aj elektronicky v ten istý deň všetkým žiadateľom o povolenie na prevádzkovanie ambulancie dopravnej zdravotnej služby, ktorí spĺňajú podmienky podľa odseku 9 písm. a) až d), výzvu na účasť v elektronickej aukcii.  Výzva na účasť v elektronickej aukcii obsahuje najmä oznámenie o splnení podmienok na účasť v elektronickej aukcii, vyzvanie na účasť v elektronickej aukcii a údaje podľa odseku 11. 

(11) Výzva na účasť v elektronickej aukcii obsahuje najmä
a) dátum a čas začatia elektronickej aukcie, 
b) dátum a čas skončenia elektronickej aukcie, 
c) podmienky a spôsob predkladania cenových ponúk podľa odseku 23, informácie o maximálnej hodnote a minimálnej hodnote, o ktorú môže účastník elektronickej aukcie jednorazovo zmeniť cenovú ponuku tak, aby bola prijatá, o spôsobe určenia týchto hodnôt podľa odseku 23 a o východiskovej cene elektronickej aukcie podľa odseku 4,
d) informácie o použitom elektronickom zariadení, ktoré vykonáva elektronickú aukciu, ako aj o podmienkach a špecifikáciách technického pripojenia k nemu a o spôsobe predkladania a prijímania cenových ponúk,
e) informáciu o predĺžení elektronickej aukcie podľa odseku 12, 
f) informáciu o  maximálnom počte bodov podľa odseku 3, ktorý je možné dosiahnuť na základe vyhodnotenia všetkých kritérií hodnotenia, na základe vyhodnotenia cenovej ponuky a na základe vyhodnotenia kritérií hodnotenia podľa odseku 2  písm. b) spoločne a jednotlivo; informáciu o spôsobe vyhodnotenia jednotlivých kritérií podľa odseku 2  písm. b) komisiou podľa odseku 23, 
g) informáciu o  počte bodov dosiahnutých na základe vyhodnotenia kritérií hodnotenia podľa odseku 2  písm. b),
h) ďalšie informácie podľa odseku 23.

(12) Elektronická aukcia trvá 30 minút a  ak je v posledných dvoch minútach jej trvania prijatá cenová ponuka účastníka elektronickej aukcie, ktorá spôsobí zmenu poradia účastníka elektronickej aukcie na prvom mieste, čas jej trvania sa najviac trikrát po sebe automaticky predĺžuje o dve minúty.  

(13) Počas trvania elektronickej aukcie účastníci elektronickej aukcie môžu sledovať údaje súvisiace s jej priebehom podľa odseku 23. Ministerstvo zdravotníctva môže počas uskutočňovania elektronickej aukcie zverejniť počet jej účastníkov, nesmie však pritom uviesť ich totožnosť.  Elektronická aukcia skončí uplynutím času podľa odseku 12.

 (14) Ministerstvo zdravotníctva zruší elektronickú aukciu, ak
a) účastník elektronickej aukcie nesplnil niektorú z podmienok účasti na elektronickej aukcii podľa odseku 9 písm. a) až d) alebo podmienky predkladania cenových ponúk podľa odsekov 4 a 23, 
b) elektronická aukcia bola vykonaná v rozpore s ustanoveniami tohto zákona,
c) úspešný  účastník elektronickej aukcie vzal späť žiadosť o vydanie povolenia na prevádzkovanie ambulancie dopravnej zdravotnej služby.

(15) Ak sa skutočnosti ustanovené v odseku 14 písm. a) až c) zistia pred vydaním povolenia na prevádzkovanie ambulancie dopravnej zdravotnej služby, ministerstvo zdravotníctva do 7 dní od zrušenia elektronickej aukcie zašle jej účastníkom okrem účastníka podľa odseku 14 písm. a) až c) novú výzvu na účasť v elektronickej aukcii, v ktorej okrem náležitostí podľa odseku 10 uvedie aj dôvod uskutočnenia elektronickej aukcie len za účasti účastníkov zrušenej elektronickej aukcie, ktorým je zrušenie elektronickej aukcie podľa odseku 14 písm. a) až c), na základe výsledku ktorej ešte nebolo vydané povolenie na prevádzkovanie ambulancie  dopravnej zdravotnej služby. 

(16) Ak sa skutočnosti ustanovené v odseku 14 písm. a) a b) zistia po vydaní povolenia na prevádzkovanie ambulancie dopravnej zdravotnej služby, ministerstvo zdravotníctva takéto povolenie zruší a na účel určenia poskytovateľa dopravnej zdravotnej služby pre neobsadené sídlo stanice dopravnej zdravotnej služby vyhlási novú lehotu na podanie žiadostí o vydanie povolenia na prevádzkovanie ambulancie dopravnej zdravotnej služby podľa odseku 6 a následne uskutoční novú elektronickú aukciu.

(17) Vyhodnotenie žiadostí o vydanie povolenia na prevádzkovanie ambulancie dopravnej zdravotnej služby, priraďovanie počtu bodov kritériám hodnotenia podľa odseku 2 písm. b), uskutočnenie elektronickej aukcie, vyhodnotenie jej výsledku a vyhotovenie zápisníc podľa odsekov 7 a 17 uskutočňuje komisia zriadená na tento účel ministerstvom zdravotníctva (ďalej len „komisia“), ktorá má najmenej päť členov, z ktorých najmenej dvaja členovia nesmú byť zamestnancami ministerstva zdravotníctva. Zápisnicu o výsledku elektronickej aukcie vyhotoví komisia bezodkladne po ukončení elektronickej aukcie a doručí ju ministerstvu zdravotníctva najneskôr v deň nasledujúci po dni uskutočnenia elektronickej aukcie.  

(18) Členov komisie vymenúva minister zdravotníctva Slovenskej republiky (ďalej len „minister zdravotníctva"). Za člena komisie môže minister zdravotníctva vymenovať len osobu, ktorá má spôsobilosť na právne úkony v celom rozsahu, je odborne spôsobilá a bezúhonná (§ 38). Za člena komisie minister zdravotníctva nesmie vymenovať
a) osobu, ktorá je v pracovnom pomere alebo v obdobnom pracovnom vzťahu k niektorému účastníkovi elektronickej aukcie alebo k jeho splnomocnenému zástupcovi, 
b) osobu, ktorá je spoločníkom, štatutárnym orgánom alebo členom štatutárneho orgánu, alebo kontrolného orgánu niektorého z účastníkov elektronickej aukcie, alebo jeho splnomocneného zástupcu, 
c) osobu, ktorá je blízkou osobou19) spoločníka, štatutárneho orgánu alebo člena štatutárneho orgánu, člena kontrolného orgánu alebo vedúceho zamestnanca niektorého účastníka elektronickej aukcie, alebo jeho splnomocneného zástupcu,
d) osobu, u ktorej so zreteľom na jej pomer k veci, k niektorému z účastníkov elektronickej aukcie alebo k jeho splnomocnenému zástupcovi možno mať pochybnosť o jej nezaujatosti,
e) zamestnanca ministerstva zdravotníctva, ktorý sa zúčastňuje na konaní o vydaní povolenia.
 
(19) Osoba, ktorá má byť vymenovaná za člena komisie, poskytne ministrovi zdravotníctva písomné čestné vyhlásenie o tom, že u nej nie je prekážka podľa odseku 18. Ak sa u člena komisie vyskytne prekážka podľa odseku 18 po vyhlásení lehoty na podanie žiadostí o vydanie povolenia na prevádzkovanie ambulancie dopravnej zdravotnej služby a dátumu uskutočnenia elektronickej aukcie podľa odseku 2,  je tento člen komisie povinný bezodkladne o tom upovedomiť ministra zdravotníctva; minister zdravotníctva po odvolaní takéhoto člena komisie vymenuje za člena komisie inú osobu, ktorá spĺňa požiadavky uvedené v odseku 13 a poskytne čestné vyhlásenie podľa prvej vety.
 
(20) Člen komisie je povinný o všetkých skutočnostiach, o ktorých sa dozvedel pri výkone svojej funkcie alebo v súvislosti s ňou, zachovávať mlčanlivosť, a to aj po skončení svojho členstva v komisii. Člena komisie môže zbaviť povinnosti zachovávať mlčanlivosť minister zdravotníctva alebo súd.
 
(21) O výsledku elektronickej aukcie sa vyhotoví zápisnica zápisnicu v dvoch rovnopisoch, ktorú potvrdia svojím podpisom všetci členovia komisie; ak niektorý z členov komisie odmietne zápisnicu podpísať, táto skutočnosť sa uvedie v zápisnici spolu s dôvodom odmietnutia jej podpísania; zápisnica o výsledku elektronickej aukcie obsahuje najmä údaje o dátume a čase začatia a skončenia elektronickej aukcie, údaj o poradí všetkých účastníkov elektronickej aukcie a tieto údaje o úspešnom účastníkovi elektronickej aukcie:  meno a priezvisko, dátum narodenia, údaj o štátnom občianstve, miesto trvalého pobytu; ak je miesto trvalého pobytu mimo územia Slovenskej republiky, aj miesto prechodného pobytu na území Slovenskej republiky, druh zdravotníckeho zariadenia, miesto prevádzkovania zdravotníckeho zariadenia, sídlo stanice dopravnej zdravotnej služby a  elektronickú adresu, ak ide o fyzickú osobu a obchodné meno alebo názov, sídlo, právnu formu, identifikačné číslo, ak už bolo pridelené; meno, priezvisko a miesto trvalého pobytu osoby alebo osôb, ktoré sú štatutárnym orgánom; meno, priezvisko, dátum narodenia a údaj o štátnom občianstve odborného zástupcu; miesto trvalého pobytu odborného zástupcu; ak je miesto trvalého pobytu mimo územia Slovenskej republiky, aj miesto prechodného pobytu na území Slovenskej republiky; druh zdravotníckeho zariadenia; miesto prevádzkovania zdravotníckeho zariadenia, sídlo stanice dopravnej zdravotnej služby a elektronickú adresu, ak ide o právnickú osobu. Z priebehu elektronickej aukcie sa vyhotovuje digitálny obrazový záznam, ktorý je spolu so zápisnicou podľa odseku 7, zápisnicou o výsledku elektronickej aukcie a ďalšou súvisiacou dokumentáciou súčasťou spisu a podkladom na konanie o vydanie povolenia na prevádzkovanie ambulancie dopravnej zdravotnej služby. Ministerstvo zdravotníctva archivuje zápisnice podľa prvej vety a digitálny obrazový záznam podľa druhej vety 10 rokov od uskutočnenia elektronickej aukcie.

 (22) Ministerstvo zdravotníctva je pri vydávaní povolení na prevádzkovanie ambulancie dopravnej zdravotnej služby viazané výsledkom úspešnej elektronickej aukcie; po nadobudnutí právoplatnosti povolenia na prevádzkovanie ambulancie dopravnej zdravotnej služby vydaného úspešnému účastníkovi elektronickej aukcie ministerstvo zdravotníctva zamietne žiadosti o vydanie povolenia na prevádzkovanie ambulancie dopravnej zdravotnej služby ostatných účastníkov elektronickej aukcie. Úspešný účastník elektronickej aukcie sa môže určiť aj pre viac sídiel staníc dopravnej zdravotnej služby, ak sú tieto sídla uvedené v žiadosti o vydanie povolenia na prevádzkovanie ambulancie dopravnej zdravotnej služby. 

(23) Podrobnosti o dokladoch prikladaných k žiadosti o vydanie povolenia na prevádzkovanie ambulancie dopravnej zdravotnej služby, vyhlásení lehoty na podanie žiadostí o vydanie povolenia na prevádzkovanie ambulancie dopravnej zdravotnej služby, výzve na účasť v elektronickej aukcii a jej obsahu, spôsobe vyhodnotenia kritérií hodnotenia podľa odseku 2 písm. b),  maximálnom počte bodov, ktoré je možné dosiahnuť po vyhodnotení jednotlivých  kritérií hodnotenia podľa odseku 2 písm. b) a  spôsobe priraďovania počtu bodov k týmto jednotlivým kritériám,  uskutočnení elektronickej aukcie, cenových ponukách účastníkov elektronickej aukcie a podmienkach a spôsobe ich predkladania, maximálnej hodnote a minimálnej hodnote, o ktorú môže účastník elektronickej aukcie jednorazovo zmeniť cenovú ponuku tak, aby bola prijatá, o spôsobe určenia maximálnej hodnoty a minimálnej hodnoty, údajoch súvisiacich s priebehom elektronickej aukcie, ktoré môžu účastníci elektronickej aukcie sledovať počas jej trvania, výsledku elektronickej aukcie, podmienkach, za ktorých sú elektronická aukcia a  účastník elektronickej aukcie úspešní, o zrušení elektronickej aukcie a vzor dotazníka podľa § 13 písm. f) na účel vyhodnotenia kritérií hodnotenia podľa odseku 2 písm. b) ustanoví všeobecne záväzný právny predpis, ktorý vydá ministerstvo zdravotníctva. 

Poznámky pod čiarou k odkazom 17c až 17e znejú:
„17c) § 13 písm. e) zákona č. 576/2004 Z. z. v znení neskorších predpisov.
17d) § 11 ods. 1 a § 20 ods. 1 písm. b) zákona Národnej rady Slovenskej republiky č. 18/1996 Z. z. o cenách v znení neskorších predpisov.
17e) zákon č. 18/1996 Z. z. v znení neskorších predpisov.“.

29. V  § 15 ods. 2 sa za slovami „štyri roky“ vkladajú slová „a povolenia na prevádzkovanie ambulancie dopravnej zdravotnej služby, ktoré sa vydáva na dva roky“.

30. Za § 15 sa vkladá § 15a, ktorý znie:

„§ 15a 

 (1) Ak nie je sídlo stanice záchrannej zdravotnej služby obsadené na základe výsledku výberového konania vydaním povolenia na prevádzkovanie ambulancie záchrannej zdravotnej služby, ministerstvo zdravotníctva určí najdlhšie na dobu šesť mesiacov pre takéto neobsadené sídlo bez vydania povolenia poskytovateľa záchrannej zdravotnej služby schopného materiálno-technicky a personálne zabezpečiť poskytovanie neodkladnej zdravotnej starostlivosti, ktorý je na základe vydaného povolenia určený pre sídlo stanice záchrannej zdravotnej služby nachádzajúce sa najbližšie k neobsadenému sídlu záchrannej zdravotnej služby; ministerstvo zdravotníctva zároveň najneskôr pri určení poskytovateľa záchrannej zdravotnej služby bez vydania povolenia vyhlási lehotu na podanie žiadostí o vydanie povolenia na prevádzkovanie ambulancie záchrannej zdravotnej služby a termín nového výberového konania podľa § 14 ods. 3.  

(2) Ak nie je sídlo stanice dopravnej zdravotnej služby obsadené na základe výsledku úspešnej elektronickej aukcie vydaním povolenia na prevádzkovanie ambulancie dopravnej zdravotnej služby, ministerstvo zdravotníctva určí najdlhšie na dobu šesť mesiacov pre takéto neobsadené sídlo bez vydania povolenia poskytovateľa dopravnej zdravotnej služby schopného materiálno-technicky a personálne zabezpečiť vykonávanie naliehavej prepravy; ktorý je na základe vydaného povolenia určený pre sídlo stanice dopravnej zdravotnej služby nachádzajúce sa najbližšie k neobsadenému sídlu dopravnej zdravotnej služby; ministerstvo zdravotníctva zároveň najneskôr pri určení poskytovateľa dopravnej zdravotnej služby bez vydania povolenia vyhlási lehotu na podanie žiadostí o vydanie povolenia na prevádzkovanie ambulancie dopravnej zdravotnej služby a  dátum uskutočnenia elektronickej aukcie podľa § 14a ods. 2 prvej vety a následne novú elektronickú aukciu.  

(3) Na určenie poskytovateľa záchrannej zdravotnej služby pre neobsadené sídlo stanice záchrannej zdravotnej služby bez vydania povolenia podľa odseku 1 a na určenie poskytovateľa dopravnej zdravotnej služby pre neobsadené sídlo stanice dopravnej zdravotnej služby bez vydania povolenia podľa odseku 2 sa nevzťahujú všeobecné predpisy o správnom konaní.72)“.

31. Nadpis § 17b znie: „Zmena sídla stanice záchrannej zdravotnej služby a sídla stanice dopravnej zdravotnej služby“.

32. V § 17b odsek 1 znie:
„(1) Zmeniť sídlo stanice záchrannej zdravotnej služby mimo sídla ustanoveného osobitným predpisom14a) možno len so súhlasom ministerstva zdravotníctva a len vtedy, ak požadovaná zmena predstavuje efektívnejšie zabezpečenie záchrannej zdravotnej služby. Zmeniť sídlo stanice dopravnej zdravotnej služby mimo sídla ustanoveného osobitným predpisom podľa § 7 ods. 10 možno len so súhlasom ministerstva zdravotníctva a len vtedy, ak požadovaná zmena predstavuje efektívnejšie zabezpečenie dopravnej zdravotnej služby. Zmena sídla stanice záchrannej zdravotnej služby a zmena sídla stanice dopravnej zdravotnej služby vyžaduje vydanie nového povolenia, ktorým ministerstvo zdravotníctva súčasne zruší pôvodné povolenie.“.

33. V 17b ods. 3 sa na konci pridávajú tieto slová: „a elektronickej aukcii (§ 14a)“.

34. Nadpis § 17c znie: „Výmena sídla stanice záchrannej zdravotnej služby a sídla stanice dopravnej zdravotnej služby“.

35. V § 17c odsek 1 znie:
„(1) Výmenu sídla stanice záchrannej zdravotnej služby možno povoliť na základe spoločnej žiadosti dvoch poskytovateľov záchrannej zdravotnej služby. Výmenu sídla stanice záchrannej zdravotnej služby možno povoliť len v rozsahu dohody o zmene sídla stanice záchrannej zdravotnej služby uzatvorenej medzi poskytovateľmi, ktorí o výmenu sídla žiadajú. Výmenu sídla stanice dopravnej zdravotnej služby možno povoliť na základe spoločnej žiadosti dvoch poskytovateľov dopravnej zdravotnej služby. Výmenu sídla stanice dopravnej zdravotnej služby možno povoliť len v rozsahu dohody o zmene sídla stanice dopravnej zdravotnej služby uzatvorenej medzi poskytovateľmi, ktorí o výmenu sídla žiadajú. Výmena sídla stanice záchrannej zdravotnej služby a výmena sídla stanice dopravnej zdravotnej služby  vyžaduje vydanie nového povolenia, ktorým ministerstvo zdravotníctva súčasne zruší pôvodné povolenie.“.

36. V § 17d ods. 2 písm. c) bode 1 a bode 3 sa za slovo „jednotky“ dopĺňajú slová „a vybavením na transport inkubátora“. 

37. V § 17d ods. 2 sa písmeno c) dopĺňa bodom 4, ktorý znie:
      „4. ambulancie rýchlej lekárskej pomoci na ambulanciu rýchlej lekárskej pomoci v stretávacom režime.“. 

38. V § 18 ods. 2 sa slová „Úradu pre dohľad nad zdravotnou starostlivosťou22) (ďalej len „úrad pre dohľad") nahrádzajú slovami „úrad pre dohľad“. 

39. V § 19 ods. 1 písm. c) sa na konci pripájajú tieto slová: „alebo elektronickej aukcie podľa § 14a ods. 10“.

40. V § 19 sa odsek 1 dopĺňa písmenom h), ktoré znie:
„h) na prevádzkovanie ambulancie dopravnej zdravotnej služby používa ambulanciu dopravnej zdravotnej služby bez platného technického osvedčenia vozidla.“.

41. V § 22 písm. a) sa na sa na konci pridávajú tieto slová: „a k ide o vydanie povolenia na prevádzkovanie ambulancie dopravnej zdravotnej služby [§ 11 ods. 1 písm. b)], do 10 dní odo dňa doručenia zápisnice o výsledku elektronickej aukcie (§ 14a ods. 16)“. 

42. V § 23 sa na konci pridáva táto veta: „Orgán príslušný na konanie o vydanie povolenia na prevádzkovanie ambulancie dopravnej zdravotnej služby [§ 11 ods. 1 písm. b)] preruší konanie najdlhšie na 90 dní na účely získania výsledku elektronickej aukcie podľa § 14a.“.  

43. V § 25 sa za písmeno e) vkladá nové písmeno f), ktoré znie:
„f) sídlo stanice dopravnej zdravotnej služby, ak ide o povolenie na prevádzkovanie ambulancie dopravnej zdravotnej služby.“.
Doterajšie písmeno f) sa označuje ako písmeno g). 

44. V § 27 odseku 1 sa za písmeno t) vkladá nové písmeno u), ktoré znie:
„u) zubný asistent,“.
Doterajšie písmeno u) sa označuje ako písmeno v).

45. V § 37 ods. 6 sa vypúšťajú slová „alebo certifikát“.

46. V § 37b ods. 1 druhej vete sa za slová „titulov a“ vkladá slovo „ich“.

47. V § 40 ods. 13 písm. b) sa za slovo „dátum“ vkladá čiarka a slová „miesto a štát“.

48. § 42 sa dopĺňa odsekom 11, ktorý znie:
„(11) Na uskutočňovanie sústavného vzdelávania sa poskytne zdravotníckemu pracovníkovi pracovné voľno s náhradou mzdy podľa osobitného predpisu. xx4)“.

Poznámka pod čiarou k odkazu 33b znie:
„33b) § 140 ods. 4 Zákonníka práce.“. 

49. V § 47b ods. 1 sa za slová „zdravotníckych asistentov“ vkladá čiarka a slová „zubných asistentov“.

50. V § 47b odseku 2 sa za slová „zdravotníckeho asistenta“ vkladá čiarka a slová „zubného asistenta“.

51. V § 62 ods. 6 sa za slová „zdravotníckeho asistenta“ vkladá čiarka a slová „zubného asistenta“.

52. V § 79 ods. 1 písm. c) sa za slovom „služby“ vypúšťa čiarka a vkladajú sa slová „a od poskytovateľa dopravnej zdravotnej služby,“.

53. V § 79 ods. 1 písm. v) sa slová „lekársku službu prvej pomoci“ nahrádzajú slovami „ambulantnú pohotovostnú službu v pracovných dňoch od 17.00 hod. do 22.00 hod. a v dňoch pracovného pokoja od 7.00 hod. do 22.00 hod.“. 
    
54. V § 79 sa odsek 1 dopĺňa písmenami zc) až zg), ktoré znejú: 
„zc) zasielať národnému centru zdravotníckych informácií údaje podľa osobitného predpisu58d) o prevádzkovaní zdravotníckeho zariadenia,
zd) zasielať ministerstvu zdravotníctva do 31. januára kalendárneho roka písomnú správu o činnosti medicínskeho centra za predchádzajúci kalendárny rok, ak ide o poskytovateľa, ktorý je držiteľom rozhodnutia o schválení zriadenia medicínskeho centra; správa obsahuje údaje podľa § 7b ods. 3 písm. a) až g),
ze) prevádzkovať ambulanciu ambulantnej pohotovostnej služby v pracovných dňoch od 17.00 hod. do 22.00 hod. a v dňoch pracovného pokoja od 7.00 hod. do 22.00 hod., ak ide o poskytovateľa, ktorý je držiteľom povolenia na prevádzkovanie ambulancie ambulantnej pohotovostnej služby,
zf) poskytnúť súčinnosť operačnému stredisku záchrannej zdravotnej služby pri zabezpečovaní koordinácie poskytovania neodkladnej zdravotnej starostlivosti, ak ide o poskytovateľa, ktorý je držiteľom povolenia na prevádzkovanie zariadenia ústavnej zdravotnej starostlivosti,
zg) bezodkladne poskytovať operačnému stredisku záchrannej zdravotnej služby pravdivé  informácie o poruchách prevádzky a iných skutočnostiach, ktoré podstatne obmedzujú poskytovanie neodkladnej zdravotnej starostlivosti, ak ide o poskytovateľa ústavnej zdravotnej starostlivosti.“.

Poznámka pod čiarou k odkazu 58d znie:
„58d) zákon č. 540/2001 Z. z. o štátnej štatistike.
         § 44 zákona č. 576/2004 Z. z.“. 

55. V § 79 ods. 3 písm. a) sa slová „poskytovateľa, ktorý je držiteľom povolenia na prevádzkovanie ambulancie záchrannej zdravotnej služby“ nahrádzajú slovami „poskytovateľa záchrannej zdravotnej služby a poskytovateľa dopravnej zdravotnej služby“.

56. V § 79a ods. 3 písm. a) sa slová „poskytovateľa, ktorý je držiteľom povolenia na prevádzkovanie ambulancie záchrannej zdravotnej služby“ nahrádzajú slovami „poskytovateľa záchrannej zdravotnej služby a poskytovateľa dopravnej zdravotnej služby“.

57. Za § 79a sa vkladá § 79b, ktorý vrátane nadpisu znie:

„§ 79b
Povinnosti poskytovateľa dopravnej zdravotnej služby

(1) Poskytovateľ dopravnej zdravotnej služby je povinný
a) vytvoriť a personálne zabezpečiť systém nepretržitej kontroly, riadenia a koordinácie síl a prostriedkov dopravnej zdravotnej služby tak, aby bol pripravený zabezpečiť plynulosť a nepretržitosť vykonávania neodkladnej prepravy darcov a príjemcov orgánov určených na transplantáciu, darcov a príjemcov tkanív určených na transplantáciu a darcov a príjemcov buniek určených na transplantáciu, neodkladná preprava orgánov, tkanív a buniek určených na transplantáciu a neodkladná preprava zdravotníckych pracovníkov vykonávajúcich transplantácie58e) (ďalej len „neodkladná preprava na účel transplantácie“) v súlade s osobitným predpisom58f), neodkladnej prepravy život zachraňujúcich liečebných prípravkov a poskytovania zdravotnej  starostlivosti,
b) vytvoriť a personálne zabezpečiť systém nepretržitej kontroly, riadenia a koordinácie síl a prostriedkov dopravnej zdravotnej služby tak, aby bol pripravený zabezpečiť plynulosť a nepretržitosť vykonávania naliehavej prepravy osoby58g) (ďalej len „naliehavá preprava“) a poskytovania zdravotnej  starostlivosti,
c) zabezpečiť prevádzkové podmienky stanice dopravnej zdravotnej služby a ambulancie dopravnej zdravotnej služby tak, aby bol zabezpečený výjazd ambulancie dopravnej zdravotnej služby na účel vykonania neodkladnej prepravy na účel transplantácie a neodkladnej prepravy život zachraňujúcich liečebných prípravkov do jednej minúty od prijatia pokynu operačného strediska záchrannej zdravotnej služby,
d) zabezpečiť prevádzkové podmienky stanice dopravnej zdravotnej služby a ambulancie dopravnej zdravotnej služby tak, aby bol zabezpečený výjazd ambulancie dopravnej zdravotnej služby na účel vykonania naliehavej prepravy do troch minút od prijatia pokynu operačného strediska záchrannej zdravotnej služby,    
e) na základe pokynu operačného strediska záchrannej zdravotnej služby a v súlade s osobitným predpisom58e) odborne zabezpečiť neodkladnú prepravu na účel transplantácie a na základe pokynu operačného strediska záchrannej zdravotnej služby odborne zabezpečiť neodkladnú prepravu  život zachraňujúcich liečebných prípravkov, 
f) na základe pokynu operačného strediska záchrannej zdravotnej služby odborne zabezpečiť naliehavú prepravu,
g) počas neodkladnej prepravy osoby na účel transplantácie odborne zabezpečiť tejto osobe poskytnutie zdravotnej starostlivosti podľa indikácie ošetrujúceho lekára, ak je to podľa zváženia ošetrujúceho lekára potrebné,
h) počas naliehavej prepravy odborne zabezpečiť prepravovanej osobe poskytnutie zdravotnej starostlivosti podľa indikácie ošetrujúceho lekára, ak je to podľa zváženia ošetrujúceho lekára potrebné,
i) používať jednotné označenie staníc dopravnej zdravotnej služby, ambulancií dopravnej zdravotnej služby a zabezpečiť používanie jednotne označených ochranných odevov zdravotníckymi pracovníkmi dopravnej zdravotnej služby,
j) viesť evidenciu záznamov o  poskytnutí zdravotnej starostlivosti a ich originál uchovávať desať rokov od vykonania neodkladnej prepravy na účel transplantácie, neodkladnej prepravy život zachraňujúcich liečebných prípravkov a od vykonania naliehavej prepravy,
k) používať vozidlo ambulancie dopravnej zdravotnej služby s platným osvedčením o technickej spôsobilosti na prevádzku,58h)
l) prevádzkovať stanicu dopravnej zdravotnej služby v sídle uvedenom v povolení na prevádzkovanie ambulancie dopravnej zdravotnej služby; sídlo stanice dopravnej zdravotnej služby možno zmeniť len za podmienok ustanovených v § 17b.

(2) Poskytovateľ dopravnej zdravotnej služby, ktorý zabezpečil vykonanie neodkladnej prepravy na účel transplantácie, neodkladnej prepravy život zachraňujúcich liečebných prípravkov alebo vykonanie naliehavej prepravy, je povinný zabezpečiť vyhotovenie písomného záznamu o poskytnutí zdravotnej starostlivosti s náležitosťami podľa odseku 4 a odovzdanie jeho rovnopisu zdravotníckemu pracovníkovi pri prevzatí osoby,  orgánov, tkanív alebo buniek určených na transplantáciu alebo život zachraňujúcich liečebných prípravkov v zdravotníckom zariadení; ustanoveniami tohto odseku nie sú dotknuté povinnosti podľa osobitného predpisu.58f) 

 (3) Ak bola počas naliehavej prepravy prepravovanej osobe poskytnutá zdravotná starostlivosť podľa indikácie ošetrujúceho lekára ambulancie rýchlej lekárskej pomoci v stretávacom režime, poskytovateľ dopravnej zdravotnej služby je povinný zabezpečiť okrem odovzdania rovnopisu záznamu o poskytnutí zdravotnej starostlivosti podľa odseku 2 aj odovzdanie rovnopisu záznamu o zásahu58k) zdravotníckemu pracovníkovi pri prevzatí prepravovanej osoby v zdravotníckom zariadení. 

(4) Záznam o poskytnutí zdravotnej starostlivosti podľa odseku 2 musí obsahovať
a) čas prijatia pokynu operačného strediska záchrannej zdravotnej služby a čas výjazdu ambulancie dopravnej zdravotnej služby na účel vykonania neodkladnej prepravy na účel transplantácie, neodkladnej prepravy život zachraňujúcich liečebných prípravkov alebo naliehavej prepravy,
b) čas začatia a ukončenia neodkladnej prepravy na účel transplantácie, neodkladnej prepravy život zachraňujúcich liečebných prípravkov a naliehavej prepravy,
c) miesto začatia a ukončenia výjazdu neodkladnej prepravy na účel transplantácie, neodkladnej prepravy život zachraňujúcich liečebných prípravkov a naliehavej prepravy,
d) ak ide o naliehavú prepravu a neodkladnú prepravu príjemcu a živého darcu a v písmene d) nie je ustanovené inak, osobné údaje prepravovanej osoby v tomto rozsahu:
1. meno a priezvisko,
2. rodné číslo alebo ak osoba nemá pridelené rodné číslo, jej dátum narodenia, 
3. bydlisko, 
4. číselný kód príslušnej zdravotnej poisťovne osoby, ktorá je poistencom verejného zdravotného poistenia,58l) 
5. ak ide o neodkladnú prepravu príjemcu a živého darcu orgánov, tkanív alebo buniek určených na transplantáciu, označenie týchto osôb v súvislosti s dôvodom ich neodkladnej prepravy,
e) ak identifikácia prepravovanej osoby podľa písmena c) nie je možná, potom osobné údaje tejto osoby v tomto rozsahu:
1. pohlavie,
2. odhad veku,
3. odhad výšky,
4. odhad hmotnosti,
5. popis postavy,
6. farba vlasov,
7. zvláštne znamenia, ak sú zjavné,
f) zhodnotenie zdravotného stavu prepravovanej osoby podľa písmena c), 
g) ak bola prepravovanej osobe podľa písmena c) počas naliehavej prepravy alebo neodkladnej prepravy na účel transplantácie  poskytnutá zdravotná starostlivosť, údaje o rozsahu poskytnutia zdravotnej starostlivosti, najmä údaje o poskytnutých zdravotných výkonoch, údaje o liekoch indikovaných ošetrujúcim lekárom s uvedením názvu lieku, jeho dávky a spôsobu aplikácie a údaje o zdravotníckych pomôckach,
h) ak ide o neodkladnú prepravu zdravotníckeho pracovníka vykonávajúceho transplantácie, jeho osobné údaje v tomto rozsahu:
1. meno a priezvisko,
2. rodné číslo alebo ak zdravotnícky pracovník nemá pridelené rodné číslo, jeho dátum narodenia, 
3. bydlisko,
4. označenie zdravotníckeho pracovníka v súvislosti s dôvodom jeho neodkladnej prepravy na účel transplantácie, 
i) ak ide o neodkladnú prepravu orgánov, tkanív a buniek určených na transplantáciu a mŕtveho darcu orgánov, tkanív alebo buniek určených na transplantáciu, údaje o prepravovaných orgánoch, tkanivách a bunkách určených na transplantáciu a mŕtvom darcovi orgánov, tkanív alebo buniek určených na transplantáciu v tomto rozsahu:  
1. označenie typu orgánu, tkaniva alebo bunky alebo označenie mŕtveho darcovi orgánov, tkanív alebo buniek určených na transplantáciu,
2. ďalšie údaje  podľa osobitného predpisu58f),
j) ak ide o neodkladnú prepravu život zachraňujúcich liečebných prípravkov, údaje o prepravovaných život zachraňujúcich liečebných prípravkoch v tomto rozsahu:  
1. druh život zachraňujúcich liečebných prípravkov,
2. názov život zachraňujúcich liečebných prípravkov.“.

Poznámky pod čiarou k odkazom t až y znejú:
„58e) § 2 ods. 3 zákona č. 576/2004 Z. z. v znení zákona č. ... Z. z.
58f) § 35 až 39d zákona č. 576/2004 Z. z. v znení neskorších predpisov.
58g) § 2 ods. 28 zákona č. 576/2004 Z. z. v znení zákona č. ... Z. z.
58h) § 52 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov.
58i) § 14 ods. 1 písm. d) zákona č. 576/2004 Z. z. v znení neskorších predpisov.
58j) § 2 ods. 1 zákona č. 576/2004 Z. z. v znení zákona č. ... Z. z.  
58k) § 5 ods. 3 zákona č. 579/2004 Z. z. v znení  neskorších predpisov.
58l) § 3 zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.“.

58. V § 81 sa odsek 1 dopĺňa písmenom e), ktoré znie:
„e) ministerstvo zdravotníctva, ak ide o dodržiavanie ustanovení § 37b, § 40 ods. 25 a § 7 ods. 8 a 9 a § 7b ods. 8.“.

59. V § 81 ods. 2 v uvádzacej vete sa za slovom „povolenia“ vkladá čiarka a  vypúšťa sa spojka „a“ a za slovo „licencie“ sa vkladajú slová „ministerstvo zdravotníctva“.

60. V § 81 ods. 3 sa slová „orgán príslušný na vydanie povolenia a komora príslušná na vydanie licencie“ nahrádzajú slovami „orgány podľa odseku 2“.

61. V § 82 ods. 1 sa vkladá nové písmeno a), ktoré znie:
 „a) v § 79b ods. 1 písm. d) až do 330 eur,“.

Doterajšie písmená a) až d) sa označujú ako písmená b) až e).

62. V § 82 ods. 1 písm. b) sa slová „a za) a“ nahrádzajú slovami „za), zc) a zd),“ a za slová „§ 79a ods. 1 písm. a), b), c), e) a f)“ sa vkladajú čiarka a slová „v § 79b ods. 1 písm. c) a v § 79b ods. 2 a 3“. 

63. V § 82 ods. 1 sa za písmeno c) vkladá nové písmeno d), ktoré znie:
„d) v § 79b ods. 1 písm. b), f), h) až j) a l) až do 8 298 eur,“.

Doterajšie písmená d) až e) sa označujú ako písmená e) až f).

64. V § 82 ods. 1 písm. e) sa za slová „písm. d)“ vkladá čiarka a slová „a l) až n)“sa nahrádzajú slovami „l) až n) a ze) až zg)“.  

65. V § 82 ods. 1 písm. f) sa za slová „a) až c)“ vkladajú slová „v § 79b ods. 1 písm. a), e), g) a k)“. 

66. V § 82 sa odsek 6 dopĺňa písmenom c), ktoré znie:
     „c) do 3 000 eur osobe, ktorá poruší zákaz podľa § 7 ods. 8 a 9 a § 7b ods. 8.“.

67. Za § 102h sa vkladá § 102j, ktorý vrátane nadpisu znie:

„§ 102j 
Prechodné ustanovenia k úpravám účinným od 1. apríla 2012

(1) Ak držiteľ povolenia na prevádzkovanie ambulancie lekárskej služby prvej pomoci vydaného podľa tohto zákona v znení účinnom do 31. marca 2012 nezíska do 31. decembra 2015 právoplatné rozhodnutie o povolení na prevádzkovanie ambulancie ambulantnej pohotovostnej služby vydané podľa tohto zákona v znení účinnom od 1. apríla 2012, povolenie na prevádzkovanie ambulancie lekárskej služby prvej pomoci  vydané podľa tohto zákona v znení účinnom do 31. marca 2012 stráca platnosť uplynutím tejto lehoty; povolenie na prevádzkovanie ambulancie lekárskej služby prvej pomoci vydané podľa tohto zákona v znení účinnom do 31. marca 2012 sa do nadobudnutia právoplatnosti rozhodnutia o povolení na prevádzkovanie ambulancie ambulantnej pohotovostnej služby vydaného podľa tohto zákona v znení účinnom od 1. apríla 2012, najdlhšie však do 31. decembra 2015, považuje za povolenie na prevádzkovanie ambulancie ambulantnej pohotovostnej služby vydané podľa tohto zákona v znení účinnom od 1. apríla 2012.

(2) Povolenie na prevádzkovanie ambulancie rýchlej lekárskej pomoci s vybavením mobilnej intenzívnej jednotky vydané podľa tohto zákona v znení účinnom do 31. marca 2012 sa považuje za povolenie na prevádzkovanie ambulancie rýchlej lekárskej pomoci s vybavením mobilnej intenzívnej jednotky a vybavením na transport inkubátora vydané podľa tohto zákona v znení účinnom od 1. apríla 2012.

(3) Povolenie na prevádzkovanie ambulancie vrtuľníkovej záchrannej zdravotnej služby vydané podľa tohto zákona v znení účinnom do 31. marca 2012 sa považuje za povolenie na prevádzkovanie ambulancie vrtuľníkovej záchrannej zdravotnej služby s vybavením na transport inkubátora vydané podľa tohto zákona v znení účinnom od 1. apríla 2012.

(4) Rozhodnutie o schválení centra vydaného podľa tohto zákona v znení účinnom do 31. marca 2012 sa považuje za rozhodnutie o schválení medicínskeho centra vydané podľa tohto zákona v znení účinnom od 1. apríla 2012.

(5) Osoby, ktoré k 1. aprílu 2012 nespĺňajú podmienky ustanovené v § 7 ods. 8 a ktoré používajú vo svojom názve alebo obchodnom mene slová „univerzitná nemocnica“, môžu vo svojom názve alebo obchodnom mene používať slová „univerzitná nemocnica“ najdlhšie do 31. decembra 2012. 

(6) Osoby, ktoré k 1. aprílu 2012 nespĺňajú podmienky ustanovené v § 7 ods. 9 a ktoré používajú vo svojom názve alebo obchodnom mene slová „fakultná nemocnica“,, môžu vo svojom názve alebo obchodnom mene používať slová „fakultná nemocnica“ najdlhšie do 31. decembra 2012.

(7) Lehotu na podanie žiadostí o vydanie povolenia na prevádzkovanie ambulancie dopravnej zdravotnej služby podľa § 14a ods. 2 podľa tohto zákona v znení účinnom od 1. apríla 2012 ministerstvo zdravotníctva pred vyhlásením prvej elektronickej aukcie vyhlási do 1. mája 2012. Prvú elektronickú aukciu (§ 14a) na vydanie povolenia na prevádzkovanie ambulancie dopravnej zdravotnej služby [§ 11 ods. 1 písm. b)] podľa tohto zákona v znení účinnom od 1. apríla 2012 uskutoční ministerstvo zdravotníctva do 1. októbra 2012. 

(8) Držitelia povolení na prevádzkovanie ambulancie dopravnej zdravotnej služby [§ 11 ods. 1 písm. b)] vydaných podľa tohto zákona sú povinní označiť zdravotnícke zariadenie v súlade s týmto zákonom najneskôr do troch mesiacov odo dňa vydania povolenia podľa tohto zákona.

(9) Konanie o uložení pokuty začaté podľa tohto zákona v znení účinnom do 31. marca 2012, ktoré do 31. marca 2012 nebolo právoplatne skončené, sa dokončí podľa tohto zákona v znení účinnom do 31. marca 2012.“.

Čl. II

Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., zákona č. 350/2005 Z. z., zákona č. 538/2005 Z. z., zákona č. 660/2005 Z. z., zákona č. 282/2006 Z. z., zákona č. 518/2007 Z. z., zákona č. 662/2007 Z. z., zákona č. 489/2008 Z. z., zákona č. 192/2009 Z. z., zákona č. 345/2009 Z. z., zákona č. 132/2010 Z. z., zákona č. 133/2010 Z. z., zákona č. 34/2011 Z. z. a zákona č. ............/2011 Z. z. sa mení a dopĺňa takto:

1. V § 2 odsek 3 znie: 
„(3) Neodkladná zdravotná starostlivosť (ďalej len „neodkladná starostlivosť“) je zdravotná starostlivosť poskytovaná osobe pri náhlej zmene jej zdravotného stavu, ktorá bez rýchleho poskytnutia zdravotnej starostlivosti môže ohroziť jej zdravie, spôsobuje jej náhlu a neznesiteľnú bolesť alebo spôsobuje náhle zmeny jej správania a konania, pod vplyvom ktorých takáto osoba bezprostredne ohrozuje seba alebo svoje okolie. Neodkladná starostlivosť je aj zdravotná starostlivosť poskytovaná pri pôrode. Neodkladná starostlivosť je aj vyšetrenie osoby označenej za možný zdroj rýchlo sa šíriacej a život ohrozujúcej nákazy, diagnostika a liečba osoby s rýchlo sa šíriacou a život ohrozujúcou nákazou. Súčasťou neodkladnej starostlivosti je neodkladná preprava osoby podľa prvej vety až tretej vety do zdravotníckeho zariadenia a medzi zdravotníckymi zariadeniami a neodkladná preprava život zachraňujúcich liečebných prípravkov. Ak je to z hľadiska časovej naliehavosti použitia orgánov, tkanív a buniek určených na transplantáciu nevyhnutné, súčasťou neodkladnej starostlivosti je aj neodkladná preprava darcov a príjemcov orgánov určených na transplantáciu, darcov a príjemcov tkanív určených na transplantáciu a darcov a príjemcov buniek určených na transplantáciu, neodkladná preprava orgánov, tkanív alebo buniek určených na transplantáciu a neodkladná preprava zdravotníckych pracovníkov vykonávajúcich transplantácie.“. 

2. V § 2 odsek 20 znie:
„(20) Ambulantná pohotovostná služba je zdravotná starostlivosť, ktorou sa zabezpečuje dostupnosť všeobecnej ambulantnej starostlivosti pre dospelých, všeobecnej ambulantnej starostlivosti pre deti a dorast a špecializovanej zubno-lekárskej ambulantnej starostlivosti pri náhlej zmene zdravotného stavu.“.

3. V § 2 ods. 22 sa za slová „poskytovateľovi všeobecnej ambulantnej starostlivosti pre deti a dorast,“ vkladajú slová „poskytovateľovi ambulantnej pohotovostnej služby“. 

4. V § 2 ods. 23 sa na konci pripájajú tieto vety: „Územie zdravotného obvodu poskytovateľa, ktorý je držiteľom povolenia na prevádzkovanie ambulancie ambulantnej pohotovostnej služby pre dospelých (ďalej len „prevádzkovateľ ambulancie ambulantnej pohotovostnej služby pre dospelých“), tvoria územia zdravotných obvodov poskytovateľov všeobecnej ambulantnej starostlivosti pre dospelých, ktorí vykonávajú ambulantnú pohotovostnú službu v ambulancii ambulantnej pohotovostnej služby prevádzkovateľa ambulancie ambulantnej pohotovostnej služby pre dospelých. Územie zdravotného obvodu poskytovateľa, ktorý je držiteľom povolenia na prevádzkovanie ambulancie ambulantnej pohotovostnej služby pre deti a dorast  (ďalej len „prevádzkovateľ ambulancie ambulantnej pohotovostnej služby pre deti a dorast“), tvoria územia zdravotných obvodov poskytovateľov všeobecnej ambulantnej starostlivosti pre deti a dorast, ktorí vykonávajú ambulantnú pohotovostnú službu v ambulancii prevádzkovateľa ambulantnej pohotovostnej služby pre deti a dorast. Územie zdravotného obvodu poskytovateľa, ktorý je držiteľom povolenia na prevádzkovanie ambulancie ambulantnej pohotovostnej služby špecializovanej zubno-lekárskej starostlivosti (ďalej len „prevádzkovateľ ambulancie ambulantnej pohotovostnej služby zubno-lekárskej“) tvoria územia zdravotných obvodov poskytovateľov špecializovanej zubno-lekárskej ambulantnej starostlivosti, ktorí vykonávajú ambulantnú pohotovostnú službu v ambulancii prevádzkovateľa ambulancie ambulantnej pohotovostnej služby zubno-lekárskej.“.

5. V § 2 sa za odsek 27 vkladá nový odsek 28, ktorý znie:
„(28) Naliehavá preprava je preprava osoby do zdravotníckeho zariadenia a medzi zdravotníckymi zariadeniami pri náhlej zmene jej zdravotného stavu, v dôsledku ktorej táto osoba potrebuje poskytnutie zdravotnej starostlivosti, ale nie je v bezprostrednom ohrození života alebo niektorej zo základných životných funkcií. Naliehavú prepravu vykonávajú poskytovatelia, ktorí prevádzkujú ambulanciu dopravnej zdravotnej služby (ďalej len „poskytovateľ dopravnej zdravotnej služby“). Vykonanie naliehavej prepravy sa považuje za poskytnutie zdravotnej starostlivosti podľa odseku 1.“.
Doterajší odsek 28 sa označuje ako odsek 29.

6. V § 7 ods. 3 sa slová „lekárska služba prvej pomoci“ nahrádzajú slovami „ambulantná pohotovostná služba“. 

7. V poznámke pod čiarou k odkazu 7a sa slová „v znení zákona č. 351/2005 Z. z.“ nahrádzajú slovami „v znení neskorších predpisov“.

8. V § 7 odsek 6 znie:
„(6) Ambulantnú pohotovostnú službu vykonávajú poskytovatelia poskytujúci všeobecnú ambulantnú starostlivosť pre dospelých, poskytovatelia poskytujúci všeobecnú ambulantnú starostlivosť pre deti a dorast a poskytovatelia poskytujúci špecializovanú zubno-lekársku ambulantnú starostlivosť v ambulancii ambulantnej pohotovostnej služby poskytovateľa, ktorý je držiteľom povolenia na jej prevádzkovanie; ambulantná pohotovostná služba sa vykonáva aj formou návštevnej služby v domácom prostredí alebo v inom prirodzenom prostredí osoby, ktorej sa ambulantná starostlivosť poskytuje. Ambulantnú pohotovostnú službu pre dospelých môže vykonávať aj lekár s odbornou spôsobilosťou na výkon špecializovaných pracovných činností. Ambulantnú pohotovostnú službu pre deti a dorast môže vykonávať aj lekár s odbornou spôsobilosťou na výkon špecializovaných pracovných činností v odbore pediatria. Ambulantná pohotovostná služba sa vykonáva podľa rozpisu poskytovateľa ambulantnej pohotovostnej služby schváleného samosprávnym krajom.“.

9. V § 7 sa za odsek 6 vkladá nový odsek 7, ktorý znie:
„(7) Rozpis ambulantnej pohotovostnej služby obsahuje
a) zoznam všetkých poskytovateľov všeobecnej ambulantnej zdravotnej starostlivosti pre dospelých, poskytovateľov všeobecnej ambulantnej zdravotnej starostlivosti pre deti a dorast alebo poskytovateľov špecializovanej zubno-lekárskej ambulantnej starostlivosti s uvedením počtu lekárskych miest v rámci zdravotného obvodu poskytovateľa ambulantnej pohotovostnej služby,
b) miesto výkonu ambulantnej pohotovostnej služby, 
c) zoznam poskytovateľov zdravotnej starostlivosti s uvedením dátumov vykonávania ambulantnej pohotovostnej služby v období, na ktorý sa tento rozpis vyhotovuje.“.

Doterajší odsek 7 sa označuje ako odsek 8.

10. V § 14 ods. 1 písm. d) sa na konci pripájajú tieto slová: „okrem ich neodkladnej prepravy podľa § 2 ods. 3“.

11. V § 45 sa dopĺňa odsekom 11, ktorý znie:
„(11) Ministerstvo zdravotníctva je zriaďovateľom Operačného strediska tiesňového volania záchrannej zdravotnej služby. Operačné stredisko tiesňového volania záchrannej zdravotnej služby okrem úloh podľa osobitných predpisov52c) riadi a koordinuje činnosť poskytovateľov dopravnej zdravotnej služby a je oprávnené vydať pokyn poskytovateľovi dopravnej zdravotnej služby na vykonanie naliehavej prepravy (§ 2 ods. 28).“.

Poznámka pod čiarou k odkazu 52c znie:
„52c) § 10 ods. 2 zákona č. 129/2002 Z. z. o integrovanom záchrannom systéme v znení neskorších predpisov.
§ 3 ods. 3 až 5 zákona č. 579/2004 Z. z. v znení neskorších predpisov.“.

Čl. III

Zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. 720/2004 Z. z., zákona č. 347/2005 Z. z., zákona č. 538/2005 Z. z., zákona č. 660/2005 Z. z., zákona č. 342/2006 Z. z., zákona č. 522/2006 Z. z., zákona č. 661/2007 Z. z., zákona č. 81/2009 Z. z., zákona č. 402/2009 Z. z., zákona č. 34/2011 Z. z. a zákona č. ........../2011 Z. z. sa mení a dopĺňa takto:

1.	V § 3 ods. 1 sa na konci pripájajú tieto slová: „a naliehavá preprava“.

2. V § 38 ods. 3 písm. c) sa slová „lekárskej služby prvej pomoci“ nahrádzajú slovami „ambulantnej pohotovostnej služby“. 

3. V § 38 ods. 8 písm. c) sa slová „lekárskej služby prvej pomoci“ nahrádzajú slovami „ambulantnej pohotovostnej služby“. 

4. V § 38a ods. 2 písm. b) sa slová „lekárskej služby prvej pomoci“ nahrádzajú slovami „ambulantnej pohotovostnej služby“. 

Čl. IV

Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 581/2004 Z. z., zákona č. 719/2004 Z. z., zákona č. 353/2005 Z. z., zákona č. 538/2005 Z. z., zákona č. 660/2005 Z. z., zákona č. 25/2006 Z. z., zákona č. 282/2006 Z. z., zákona č. 522/2006 Z. z., zákona č. 12/2007 Z. z., zákona č. 215/2007 Z. z., zákona č. 309/2007 Z. z., zákona č. 358/2007 Z. z., zákona č. 330/2007 Z. z., zákona č. 530/2007 Z. z., zákona č. 594/2007 Z. z., zákona č. 232/2008 Z. z., zákona č. 297/2008 Z. z., zákona č. 461/2008 Z. z., zákona č. 581/2008 Z. z., zákona č. 192/2009 Z. z., zákona č. 533/2009 Z. z., zákona č. 121/2010 Z. z., zákona č. 34/2011 Z. z., zákona č. 97/2011 Z. z., zákona č. 133/2011 Z. z. a zákona č. ......./2011 Z. z. sa mení a dopĺňa takto:

1.	V § 7 ods. 3 sa za slová „(ďalej len „poskytovateľ záchrannej zdravotnej služby“)“ vkladajú čiarka a slová „s každým poskytovateľom zdravotnej starostlivosti, ktorý má povolenie na prevádzkovanie ambulancie dopravnej zdravotnej služby (ďalej len „poskytovateľ dopravnej zdravotnej služby“).

2. V § 8 ods. 5 sa na konci pripájajú tieto vety: „Zdravotná poisťovňa poskytuje poskytovateľovi dopravnej zdravotnej služby preddavok na zdravotnú starostlivosť vo výške zodpovedajúcej podielu jej poistencov na celkovom počte poistencov. Preddavok je splatný do 20. dňa kalendárneho mesiaca predchádzajúceho kalendárnemu mesiacu, na ktorý sa preddavok poskytuje. Spôsob určenia výšky preddavku pre poskytovateľa dopravnej zdravotnej služby ustanoví všeobecne záväzný právny predpis, ktorý vydá ministerstvo zdravotníctva.“.

3. V § 8 ods. 6 sa slová „lekárskej služby prvej pomoci“ nahrádzajú slovami „ambulantnej pohotovostnej služby“.

4. V § 15 ods. 1 písm. o) sa na konci pridávajú tieto slová: „a poskytovateľovi dopravnej zdravotnej služby uhrádzať preddavok na zdravotnú starostlivosť vo výške určenej na základe výsledku úspešnej elektronickej aukcie35a)  po celý čas platnosti povolenia na prevádzkovanie ambulancie dopravnej zdravotnej služby; výška preddavku uhrádzaného zdravotnými poisťovňami poskytovateľovi dopravnej zdravotnej služby  nesmie prekročiť  výšku preddavku podľa § 8 ods. 5“.

Poznámka pod čiarou k odkazu 35a znie: 
„35a) § 14a zákona č. 578/2004 Z. z. v znení zákona č. ... Z. z.“.

Čl. V

Tento zákon nadobúda účinnosť 1. apríla 2012.